Tyske medier, blant andre Augsburger Allgemeine, omtaler den angivelige voldtekten tirsdag.

Hendelsen skal ha funnet sted natt til søndag, etter Oktoberfest-feiringen i München.

Avisa skriver at kvinnen skal ha møtt en jevnaldrende mann på en bar i området. Han skal seinere ha dyttet henne inn i et hus og voldtatt henne.

Vitner skal ha meldt fra til politiet om voldtekten, etter å ha hørt kvinnen rope etter hjelp. Hun skal ha gjort stor motstand under overgrepet, melder Radio Arabella München.

Mannen skal ha blitt arrestert på stedet. Ifølge tyske medier er mannen fra Uganda, men bosatt i Röhrmoos utenfor München. Han skal sitte i varetekt.

Dagbladet har vært i kontakt med Utenriksdepartementet om saken, men de har foreløpig ikke kommet med noen tilbakemelding om hvorvidt de er kjent med saken.